Letún

Letún alebo (v dokumentoch Leteckej fakulty v Košiciach) letúň (iné názvy: aeroplán, avión, hovorovo eroplán, skôr staršie: lietadlo) je motorové lietadlo (v širšom zmysle) ťažšie ako vzduch (aerodyn) pri ktorom sa aerodynamické sily potrebné na prekonanie tiaže počas letu vyvodzujú na nepohyblivých nosných plochách. Nosné plochy môžu mať určitý rozsah pohybu voči ostatným častiam lietadla, ktorý však neslúži na vyvodenie spomenutých aerodynamických síl, ale na zabezpečenie iných funkcií (napr. zmena konfigurácie pri lietadlách s meniteľnou šípovitosťou, alebo posun ťažiska pri lietadlách riadených ťažiskom, ako sú motorové závesné klzáky). Voľnosť pohybu nosnej plochy môže byť zapríčinená aj pružnosťou konštrukcie (lietadlá s veľkou štíhlosťou krídla, motorové závesné klzáky s pružným poťahom). Táto definícia je konzistentná aj s definíciou.

Pretože vďaka nepohyblivým nosným plochám nie na vyvodenie vztlaku potrebná mechanická práca, ekonomika prevádzky môže byť veľmi vysoká (na rozdiel od vrtuľníkov), a závisí iba na veľkosti odporu (v praxi sa hodnotí pomerom vztlaku a odporu - aerodynamickou jemnosťou, alebo kĺzavosťou).

Pojem letúň/letún sa používa hlavne v legislatíve a učebných textoch, pri potrebe odlíšiť jednotlivé druhy lietadiel. Pojem je definovaný kvôli potrebe ekvivalentu anglického pojmu "aeroplane" ("airplane") a českého pojmu "letoun".

Referencie

Zdroje 

 Nedelka, M. et al. Slovenský letecký slovník terminologický a výkladový. Magnet-Press. 1998. ISBN 8096807307
 Gunston, B. The Cambridge Aerospace Dictionary. Cambridge University Press. 2004. ISBN 0521841402
 Beňo, L.: Lietadlá, Alfa, Bratislava, 1988

Lietadlá